| ศาสนาในภูฏาน (พ.ศ. 2553) |
| --- |
| ศาสนา |  | ร้อยละ |
| พุทธ |    | 74.9% |
| ฮินดู |    | 22.6% |
| บอน |    | 1.9% |
| คริสต์ |    | 0.5% |
| อิสลาม |    | 0.1% |
| ไม่นับถือและอื่น ๆ  |    | 2% |

ลามะของศาสนาพุทธในอารามแห่งหนึ่ง
วัดฮินดูธรรมสมุทยะ ทิมพู
**ศาสนาในประเทศภูฏาน** มีความโดดเด่นด้านวัฒนธรรมของประเทศ โดยรัฐธรรมนูญภูฏานได้ประกาศให้ศาสนาพุทธนิกายวัชรยานเป็นศาสนาประจำชาติ ถือเป็นมรดกของชาติและเป็นอัตลักษณ์ของประชาชน พระมหากษัตริย์เป็นอัครศาสนูปถัมภก ประชากรส่วนใหญ่นับถือศาสนาพุทธราว 770,000 คน คิดเป็นร้อยละ 75 นับถือนิกายกาจูสายดรุกปา, นิกายญิงมา และอื่น ๆ ส่วนชาวโลซัมปา (ชาวภูฏานเชื้อสายเนปาล) โดยมากนับถือศาสนาฮินดู

ศาสนาหลัก
---------

### ศาสนาพุทธ

ศาสนาพุทธนิกายวัชรยานแพร่หลายในกลุ่มชาติพันธุ์ที่สืบมาจากชาวทิเบต กลุ่มแรกคือชาวงาล็อป เป็นชาติพันธุ์ที่อาศัยทางภาคตะวันตกและภาคกลาง โดยมากนับถือนิกายกาจูสายดรุกปา อีกกลุ่มคือชาวชาร์ช็อปซึ่งเป็นชนพื้นเมืองของประเทศ อาศัยอยู่ทางภาคตะวันออก พวกเขานับถือศาสนาพุทธปะปนกับลัทธิบอน บางส่วนเป็นวิญญาณนิยมและฮินดู

รัฐบาลภูฏานให้การสนับสนุนอารามของนิกายกาจูและญิงมา (ซึ่งเป็นนิกายย่อยของนิกายวัชรยานอีกที) เจ้านายพระราชวงศ์ภูฏานเองก็ทรงปฏิบัติศาสนกิจผสมสองนิกายด้วยกัน แม้แต่ประชาชนจำนวนมากเชื่อในแนวคิดที่ว่า "สองนิกายรวมเป็นหนึ่ง"

### ศาสนาฮินดู

ผู้นับถือศาสนาฮินดูส่วนใหญ่อาศัยอยู่ทางตอนใต้ของประเทศ มีศาสนิกชนราว 200,000 คน ส่วนใหญ่เป็นชาติพันธุ์โลซัมปา (ชาวภูฏานเชื้อสายเนปาล) ถือเป็นศาสนาใหญ่เป็นอันดับสองของประเทศรองจากศาสนาพุทธ มีการก่อตั้งศาสนสถานในศาสนาฮินดูแห่งแรกในทิมพูชื่อฮินดูธรรมสมุทยะ เมื่อ พ.ศ. 2555 เพื่อรองรับศาสนิกชนขนาดกลางจนถึงขนาดย่อมในเมืองหลวง

ศาสนาย่อย
---------

### ลัทธิบอน

ลัทธิบอนเป็นลัทธิที่มีคติความเชื่อแบบวิญญาณนิยม เชมัน การบูชาธรรมชาติ มีมาก่อนศาสนาพุทธจะเข้ามาถึง กลุ่มนักบวชลัทธิบอนมักร่วมประกอบพิธีกรรมในงานเทศกาลทางศาสนาพุทธ แต่มีประชากรจำนวนไม่มากนักที่ยังนับถือลัทธิบอนอยู่

### ศาสนาคริสต์

มีคริสต์ศาสนิกชนจำนวนน้อยในประเทศ ทั้งหมดเป็นกลุ่มชนเชื้อสายเนปาล จากรายงานเมื่อ พ.ศ. 2550 ระบุว่าไม่มีคณะมิชชันนารีเข้าไปเผยแผ่ศาสนา แม้ว่าจะมีองค์กรบรรเทาทุกข์ของศาสนาคริสต์ และคณะนักบวชเยสุอิตคอยให้ความช่วยเหลือด้านการศึกษาและมนุษยธรรมก็ตาม ศาสนาคริสต์เผยแผ่สู่ภูฏานครั้งแรกเมื่อคริสต์ศตวรรษที่ 17 โดยนักบวชเยสุอิตชาวโปรตุเกส ทว่าการเผยแผ่นั้นล้มเหลว เพราะชาวภูฏานมีศรัทธาในพุทธศาสนาแรงกล้า

### ศาสนาอิสลาม

สำนักวิจัยพิวให้ข้อมูลว่ามีชาวภูฏานร้อยละ 0.1 นับถือศาสนาอิสลาม และศาสนาอิสลามเป็นศาสนาที่ไม่ได้รับการยอมรับจากรัฐธรรมนูญภูฏาน

อ้างอิง
-------

1. 1 2  Pew Research Center's Religion & Public Life Project: Bhutan เก็บถาวร 2018-11-13 ที่ เวย์แบ็กแมชชีน. Pew Research Center. 2010.
2. ↑  Aris, Michael (1979). *Bhutan: The Early History of a Himalayan Kingdom*. Aris & Phillips. p. 344. ISBN 978-0-85668-199-8.
3. 1 2 3 4 5  United States Bureau of Democracy, Human Rights and Labor. Bhutan: International Religious Freedom Report 2007. *This article incorporates text from this source, which is in the public domain.*
4. ↑  Pew Research Center - Global Religious Landscape 2010 - religious composition by country เก็บถาวร 2016-03-10 ที่ เวย์แบ็กแมชชีน.

| * ด
* ค
* ก
ศาสนาในทวีปเอเชีย |
| --- |
| รัฐเอกราช | กัมพูชา · กาตาร์ · เกาหลีใต้ · เกาหลีเหนือ · คาซัคสถาน · คีร์กีซสถาน · คูเวต · จอร์เจีย · จอร์แดน · จีน · ซาอุดีอาระเบีย · ซีเรีย · ไซปรัส · ญี่ปุ่น · ติมอร์-เลสเต · ตุรกี · เติร์กเมนิสถาน · ทาจิกิสถาน · ไทย · เนปาล · บรูไนดารุสซาลาม · บังกลาเทศ · บาห์เรน · ปากีสถาน · พม่า · ฟิลิปปินส์ · ภูฏาน · เยเมน · มองโกเลีย · มัลดีฟส์ · มาเลเซีย · ลาว · เลบานอน · เวียดนาม · ศรีลังกา · สหรัฐอาหรับเอมิเรตส์ · สิงคโปร์ · อัฟกานิสถาน · อาเซอร์ไบจาน · อาร์มีเนีย · อินเดีย · อินโดนีเซีย · อิรัก · อิสราเอล · อิหร่าน · อุซเบกิสถาน · โอมาน |
| รัฐที่ได้รับการรับรองอย่างไม่สมบูรณ์ | เซาท์ออสซีเชีย · ไต้หวัน · นอร์เทิร์นไซปรัส · นากอร์โน-คาราบัค · อับฮาเซีย |
| เขตบริหารพิเศษและเขตสังกัด | เกาะคริสต์มาส · หมู่เกาะโคโคส (คีลิง) · มาเก๊า · บริติชอินเดียนโอเชียนเทร์ริทอรี · ฮ่องกง |